**CRITICUL NEGRU**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Criticul negru

Azi în mintea mea apare

O obsesie ciudată

Speriat îi zăresc chipul

Şi îl simt după miros

Cu o spadă rece-n mână

Şi cu faţa borcănată

Peste cartea mea soseşte

Acel Critic fioros.

Cum se poate aşa ceva,

Să fiu altoit într-una?

Să mă facă el lăută

Care cântă seara-n sat?

E gelos pe cât se pare

Că mă întâlnesc cu luna

Şi-ar dori-o el, nătângul,

Critic rău cu chip uscat.

Într-o seară caldă, vie,

Când trosnea nuca tăcerii

În miresmele iubirii

Coborâte peste tei,

Mă îmbrăţişam cu luna

În ograda lină a verii,

Pe când el ocheade tandre

Arunca la sânii ei.

Şi de atunci veninu-şi pune

Peste ramura de stea

Unde lira mea doineşte

Printre flori de liliac.

Îl urăsc cu grea măsură

Cum ura bunica mea

Pe tăicuţa, la culcare,

Când puţea a basamac.

El, cu ochii de cărbune,

Mă priveşte o clipită

Parcă ar vrea să mă atace

Ca şi fulgerul nebun.

Faţa-i rece, scorojită,

Când o vezi aşa uimită

Pare-n pragul hibernării

Veche aşchie de prun.

Mă priveşte cu-ndurare,

Şi c-o milă nepoftită.

Ce şaşiu este sărmanul...

Ochii mei coboară acu

Căutând o rangă groasă

Într-o clipă negândită

Să îl sorcovesc pe diavol

C-un potop vioi de NU!

Peste gânduri se roteşte

Roşul corb al răzbunării

Ce mă îndeamnă cu ocară

Ranga să i-o zvârl în cap,

Să-l strivesc ca pe moluscă

Şi să-l ard cu lumânarea

Cum ardea bunica, toamna,

Şoricelul din dulap\*

Nu mai pot s-o ţin în hamuri,

Furia mi se dilată,

Pare o coardă ce vibrează

Ca o scoică la deochi,

Ridicând ranga la ceruri

Îl lovesc c-o sete lată:

Şi un izvoraş de sânge...

Mi se scurge dintre ochi.

02.07.2015

\* toamna era invazie de şoricei, veneau la recoltele adunate. Ca să nu mai intre în casă şoriceii, bunica prindea unul prin dulap şi-l ardea, astfel încât mirosul emanat de şoricelul ars să oprească invazia de şoricei în casă. Pisică nu aveam. Am avut una dar s-a încurcat cu un motan roşcat al unui vecin şi de atunci... nu mai ştiu nimic de ea.